b"\n_START_ARTICLE_\nCastell de Riba-roja\n_START_SECTION_\nDescripci\xc3\xb3\n_START_PARAGRAPH_\nLes restes del castell estan situades a la part oest del nucli urb\xc3\xa0, on hi un ampli domini visual sobre el riu Ebre. Est\xc3\xa0 constru\xc3\xaft sobre terreny roquer, amb pedres adossades a uns marges de terra erosiva i amb vetes de guix. Consta de dues parts diferenciades, la que havia estat habilitada com a pres\xc3\xb3 i la torre. El primer cos ha estat molt transformat, trobant-se ocupat per una central el\xc3\xa8ctrica. La planta baixa s'obre amb un portal d'arc pla de pedra acarada i queda oberta al lateral del primer pis amb espitlleres. A continuaci\xc3\xb3 d'aquest cos hi ha adossat un edifici de dos nivells d'al\xc3\xa7at on tamb\xc3\xa9 s'observen espitlleres, que sembla correspondre's amb una construcci\xc3\xb3 complement\xc3\xa0ria. Des de la cantonada d'aquest, de forma semicircular, s'observa un pany de paret constru\xc3\xaft entre la roca, que es correspon amb una part murada. Aquesta arriba fins a les restes de la torre, de planta quadrangular i de poca al\xc3\xa7ada, feta amb carreus escaiats.\n_START_SECTION_\nHist\xc3\xb2ria\n_START_PARAGRAPH_\nLa primera refer\xc3\xa8ncia documental del Castell de Riba- Roja es remunta a l'any 1153, quan s'inclou dins del domini del Castell de Miravet. Poc despr\xc3\xa9s, el Castell ja apareix vinculat a la comanda d'Asc\xc3\xb3, en mans dels templers. Amb l'extinci\xc3\xb3 d'aquest ordre, va passar a l'Orde de l'Hospital, que va mantenir-lo fins ben entrat el segle XIX. Segons Dolors Cabr\xc3\xa9, el castell fou probablement la continuaci\xc3\xb3 d'alguna torre de guaita. Va pert\xc3\xa0nyer a l'orde del Temple i despr\xc3\xa9s al de l'Hospital. Segons tradici\xc3\xb3 oral, moltes de les pedres del castell van ser emprades a finals del segle XIX en construccions particulars. Cap al 1917 es va aprofitar per fer-hi instal\xc2\xb7lacions el\xc3\xa8ctriques, que han perdurat fins als nostres dies."